## KISKŐRÖS VÁROS POLGÁRMESTERE

## ELŐTERJESZTÉS

(a Képviselő-testület 2023. április 19-i rendkívüli ülésére)

**Tárgy: „Rónaszéki Fürdő - előkészítési szakasz” tárgyban közbeszerzési eljárás elindításáról szóló döntés**

Magyarország Kormánya a gazdaság újraindítását célzó egyedi fejlesztési támogatásokról szóló 1448/2021. (VII. 7.) Korm. határozat alapján ”Kiskőrösi fürdő fejlesztésének előkészítése” projekt finanszírozására 510 millió forint támogatást biztosít. A Támogatási Szerződés megkötésére a Kisfaludy2030 Turisztikai Fejlesztő Nonprofit Zrt-vel 2022. március 30-án került sor.

A projekt sikeres megvalósításához szükséges tervezési szolgáltatás becsült értéke (indikatív árajánlatok alapján) nettó 367 300 000 Ft. A tervezési szolgáltatás megrendelésére, a közbeszerzésekről szóló 2015. évi CXLIII. törvény (a továbbiakban: Kbt.) Második Rész 81. § (1) bekezdés szerint, uniós eljárásrendben, nyílt közbeszerzési eljárás keretében volt lehetséges.

Képviselő-testület a 103/2022. sz. Képviselő-testületi határozattal döntött az eljárás megindításáról. A „Rónaszéki Fürdő - előkészítési szakasz” tárgyú közbeszerzési eljárás (Eljárás EKR azonosítója EKR001902972022) a 2022. december 12-én feladott 26516/2022 EHR azonosítószámú hirdetménnyel megindításra került, amely eredménytelenül zárult.

Az eredménytelenül zárult eljárást követően a Képviselő- testület az 5/2023. sz. Képv. test. határozatával döntött a korábbi eljárás lezárásáról, valamint az új eljárás ismételt megindításáról. 2023. februárjában EKR000100922023 azonosítószámmal ismételten megindításra került a tervező beszerzésére irányuló közbeszerzési eljárás.

2023. márciusában a támogató Kisfaludy2030 Turisztikai Fejlesztő Nonprofit Zrt. arról tájékoztatta Önkormányzatunkat, hogy az energiaválság következményeinek kezelésére hozott kormányzati intézkedések részeként az ötszáztízmilliós nagyságrendű támogatást, amit a kiskőrösi Rónaszéki fürdő fejlesztésére nyújtott, sajnálatos módon a továbbiakban nem tudja biztosítani.

Guller Zoltán, a Magyar Turizmusfejlesztési Ügynökség igazgatósági tagja több fórumon is azt nyilatkozta, hogy több beruházás visszavonásakor arra törekedtek a forrásmegvonással járó döntés meghozatalakor, hogy azoktól a turisztikai fejlesztésektől vonják el a támogatást, amelyek fizikailag még nem indultak el.

A Turisztikai Ügynökség minden jelen időpontig kifizetett és kifizetésre váró számla ellenértékét megtéríti és biztosította Önkormányzatunkat, hogy amennyiben lehetőség nyílik rá biztosítja a Rónaszéki Fürdő fejlesztéséhez szükséges fedezetet. A folyamatban lévő, 2023. februárban elindított eljárás keretében – fedezethiány miatt – nem született döntés a nyertes ajánlattevőről, az eljárást eredményhirdetés nélkül az Ajánlatkérő kénytelen volt visszavonni, mivel az eljárás fedezete nem áll rendelkezésünkre.

Azonban a jövőbeli tervekre figyelemmel lehetőség van a Kbt. 53.§. (5) bekezdése alapján feltételes közbeszerzési eljárást lefolytatni.

A Kbt. feltételes közbeszerzésnek nevezi azokat az eljárásokat, amelyek esetében az ajánlattételi, illetve részvételi határidő lejártát követően valamely előre meghatározott, az ajánlatkérő ellenőrzési körén kívül eső, bizonytalan jövőbeli esemény következhet be (például nem kap meg valamilyen engedélyt, jóváhagyást, támogatást).

Ajánlatkérőnek erre az eljárást megindító felhívásban fel kell hívnia a gazdasági szereplők figyelmét, jelezve, hogy a feltétel bekövetkezésekor az eljárást eredménytelenné nyilváníthatja. Támogatások esetében bizonytalan jövőbeli eseménynek minősül, hogy az ajánlatkérő a támogatást megkapja-e, illetve az igényelt teljes összegben kapja-e meg. Amennyiben erre az eljárást megindító felhívásban felhívta a gazdasági szereplők figyelmét, az eljárást eredménytelenné nyilváníthatja, de dönthet az eljárás folytatásáról is (például saját költségvetésből finanszírozza a beszerzést).

Kiskőrös Város Önkormányzata közbeszerzési szabályzata 6.2.5.1. pontja alapján a kivételi körbe nem tartozó esetekben, a kivételi körbe nem tartozó esetekben, a Kbt. II. része szerinti közbeszerzések esetén a közbeszerzési eljárások szabályszerű lefolytatása ellenőrzésének elrendelése, az eljárás megindítása, a szabálytalan, vagy a közbeszerzési eljárás tisztaságát sértő esetek kivizsgálása, a szükséges intézkedések megtétele. Illetve a Bíráló Bizottság szakvéleménye alapján a kivételi körbe nem tartozó esetekben, a Kbt. II. része szerinti közbeszerzési eljárásokat lezáró döntések meghozatala.

A fenti tárgyú közbeszerzési eljárás megindításáról való döntés a Képviselő-testület hatáskörébe tartozik, amely jelen előterjesztés tárgyát képezi. A dokumentumok nagy terjedelme miatt azok megtekintésére a Stratégiai- és Városüzemeltetési Osztály pályázati irodájában van lehetőség.

Javaslom, hogy a Képviselő-testület az előterjesztésben összefoglaltak alapján a határozat-tervezetben foglaltak szerint döntsön.

**Kiskőrös, 2023. április 17.**

**Domonyi László s.k.,**

**polgármester**

**HATÁROZAT-TERVEZET**

Kiskőrös Város Képviselő-testülete

1. elfogadja, Kiskőrös Város Önkormányzata, mint ajánlatkérő, a „Rónaszéki Fürdő - előkészítési szakasz” tárgyban, tervezési szolgáltatás megrendelésére, a közbeszerzésekről szóló 2015. évi CXLIII. törvény Második Rész 81. § (1) bekezdés szerint, uniós eljárásrendben, nyílt közbeszerzési eljárásban a javasolt ajánlattételi felhívást és ajánlattételi dokumentációt.
2. egyetért a „Rónaszéki Fürdő - előkészítési szakasz” tárgyú közbeszerzési eljárás ismételt lefolytatásával.
3. felhatalmazza a Polgármestert, hogy a közbeszerzésekről szóló többször módosított 2015. évi CXLIII. törvény és Kiskőrös Város Önkormányzata Közbeszerzési Szabályzata alapján az eljárást megindítsa és a szükséges intézkedéseket megtegye.
4. felhatalmazza a Polgármestert, az eljárással kapcsolatosan valamennyi dokumentum aláírására.

**Felelős:** polgármester

**Határidő:** azonnal